Hopa.
27.
Nā, i kōrero tonu anō a Hopa i tāna pepeha, i mea: 
“E ora ana te Atua, nāna nei i whakakāhore tōku tika; te Kaha Rawa nāna nei i whakakawa tōku wairua; 
kei te toitū tonu hoki tōku ora i roto i ahau, ā, kei roto i ōku pongaponga te Wairua o te Atua; 
e pono, e kore ōku ngutu, e kōrero kino, e kore te hīanga e puaki i tōku arero. 
Auē kia whakatikaia tā koutou e ahau! E kore e whakarērea e ahau tōku ngākau tapatahi, ā mate noa. 
Ka mau tāku pupuri ki tōku tika, e kore e tukua atu e ahau; e kore tōku ngākau e whakahē ki ahau i ahau anō e ora nei. 
“Ko tōku hoariri, kia rite ia ki te tangata kino; ko te tangata e whakatika mai ana ki ahau, kia rite ia ki te tangata hara. 
He aha oti tā te whakapono kore e tūmanako ai, ahakoa whiwhi ia i te rawa, ki te mea ka tangohia atu tōna wairua e te Atua? 
E rongo rānei te Atua ki tāna tangi ina pā te hē ki a ia? 
E āhuareka rānei ia ki te Kaha Rawa, e karanga rānei ki te Atua i ngā wā katoa? 
“Ka whakaakona koutou e ahau ki te ringa o te Atua; e kore e hunā e ahau ngā mea e takoto mai nei i te Kaha Rawa. 
Nanā, kua kite koutou katoa; ā, nā te aha koutou i wairangi rawa ai? 
“Ko tā te Atua wāhi tēnei mā te tangata kino, ko te mea e whakarērea iho mā ngā kaitūkino, ko tā te Kaha Rawa e riro i a rātou. 
Ki te mea ka tokomaha āna tamariki, hei mea mā te hoari; e kore anō hoki ōna uri e mākona i te taro. 
Ko ōna mōrehu ka tanumia ki te mate; e kore anō hoki āna pouaru e tangi. 
Ahakoa āmene ia i te hiriwa ānō he puehu, ā, pae tonu te kākahu mōna ānō he paru – 
e pae anō i a ia, otiia ka kākahuria e te tangata tika, ka wehewehea hoki te hiriwa e te harakore. 
Ka rite tāna hanga i tōna whare ki tā te pūrehurehu; tōna rite kei te whare tīhokahoka e hangā ana e te kaitiaki. 
Ka takoto ia, he tangata taonga, otiia e kore e kohia ki te urupā; ko te tirohanga ake a ōna kanohi, nā, kua kāhore noa iho ia. 
Rite tonu ki te wai ngā whakawehi e mau ai ia; tāhaetia ana ia e te paroro i te pō. 
Ka kāhakina atu ia e te marangai, ā, riro ana ia; ka āia atu anō ia i tōna wāhi. 
Ka āki mai hoki te Atua ki a ia, e kore anō ia e tohungia; mea noa ia kia rere mai i roto i tōna ringa. 
Ka papaki te tangata i ō rātou ringa ki a ia, ā, ka whakahī, ka ā atu i a ia i tōna wāhi.” 
