Ihāia.
59.
Nanā, kīhai i mutua te ringa o Ihowā, tē tau ai te whakaora; kīhai anō i taimaha tōna taringa, tē rongo ai ia. 
Engari nā ō koutou hē i wehe koutou ko tō koutou Atua, nā ō koutou hara anō i hunā ai tōna mata ki a koutou, tē whakarongo ai ia. 
Kua poke hoki ō koutou ringa i te toto, ō koutou maihao i te hē; ko ō koutou ngutu kua kōrero teka, ko ō koutou arero kei te whakapuaki i te whanokē. 
Kāhore he karanga ki te tika, kāhore he tohe ki te pono; ko te horihori tō rātou okiokinga, e kōrero teka ana rātou; ko tō rātou hapū he nanakia, whānau ake he kino. 
E paoa ana e rātou ngā hua o te neke, e hangā ana e rātou te whare pūngāwerewere. Ko te tangata e kai ana i ā rātou hua ka mate, ā, ki te kōpēngia tētahi, ka puta he waipera. 
E kore ō rātou whare pūngāwerewere e tau hei kākahu, e kore anō rātou e whai hīpoki i ā rātou mahi. Ko ā rātou mahi he mahi nā te kino, he mahi nanakia kei ō rātou ringa. 
E rere ana ō rātou waewae i te kino, hohoro tonu hoki rātou ki te whakaheke i te toto harakore. Ko ō rātou whakaaro he whakaaro ki te kino, he whakamōtī, he wāwāhi kei ō rātou ara. 
Kāhore ō rātou mātauranga ki te ara o te rangimārie, kāhore hoki he whakawā i ō rātou ara. Ko ō rātou huarahi, whakakōpikopikoa ake e rātou; ko te hunga katoa e haere ana nā reira, e kore e mōhio ki te rangimārie. 
Nā reira matara noa atu te whakawā i a tātou, tē mau tātou i te tika. E tāria atu ana e tātou te mārama, nā, ko te pōuri; te tīaho, nā, kei te haere nei tātou i te pōuri. 
E whāwhā ana tātou ki te taiepa ānō he matapō, āe rā, me te mea ko te hunga kāhore he kanohi; e tūtuki ana ō tātou waewae i te poutūmārōtanga me te mea i te ahiahi; he rite tātou ki te tūpāpaku i roto i ngā tāngata pakari. 
Kei te ngengere tātou katoa ānō he pea; ko tō tātou rite kei te kūkupa e tumutumu tonu ana. E tatari ana tātou ki te whakawā, heoi kua kāhore; ki te whakaora, otiia kei tawhiti atu i a tātou. 
Kua nui hoki ō mātou poka kē i tōu aroaro, e whakaatu ana hoki ō mātou hara i tō mātou hē. Kei a mātou nei hoki ō mātou poka kē, ā, ko ō mātou kino, e mōhiotia ana ērā e mātou: 
he poka kē, he whakakāhore ki a Ihowā, he peka atu i te whai i tō mātou Atua, he whanokē ngā kōrero, he whakakeke; kua hapū, kua puaki i te ngākau he kupu teka. 
Kua tahuri atu nei ki muri te whakawā, ko te tika tū mai ana i tawhiti; kua hinga hoki te pono i te waharoa, ā, kāhore he tomokanga mō te tika. 
Āe rā, kua kore te pono; ā, ko te tangata e whakarere ana i te kino ka waiho hei taonga pārau. Nā, ka kite a Ihowā, ka kino ki tāna titiro, nō te mea kāhore he whakawā. 
Nā, titiro rawa mai ia, kāhore he tangata, mīharo ana ia nō te mea kāhore he kaiwawao; nā, kei tōna ringa he whakaora mōna; ko tōna tika, nā tērā ia i tautoko ake. 
I kākahuria hoki e ia te tika hei pukupuku, ko te whakaora hei pōtae ki tōna māhunga; kākahuria ana e ia ngā kākahu o te rapu utu hei kākahu, ropia mai ana te hae hei koroka. 
Ko tāna utu ka rite ki ā rātou mahi, he riri ki ōna hoa whawhai, he utu ki ōna hoariri; ki ngā motu hoki ka hōmai e ia he utu. 
Nā, ka wehingia te ingoa o Ihowā i te uru, tōna korōria i te rāwhiti. Ka haere mai hoki ia ānō he awa e tāheke ana, e āia ana e te manawa o Ihowā. 
“Ā, ka haere mai te kaihoko ki Hiona, ki te hunga o Hākopa e tahuri atu ana i te poka kē,” 
“Ko ahau nei, ko tāku kawenata tēnei ki a rātou,” e ai tā Ihowā. “Ko tōku wairua i a koe nā, me āku kupu i hoatu e ahau ki tōu māngai, e kore e neke atu i tōu māngai, i te māngai o ōu uri, i te māngai anō o ngā uri o ōu uri,” e ai tā Ihowā, “āianei ā ake tonu atu.” 
