Ihāia.
14.
Nō te mea ka aroha a Ihowā ki a Hākopa, ka whiriwhiria anō a Īharaira e ia; ka meinga hoki rātou kia āta noho ki tō rātou ake oneone; ka piri anō te tangata kē ki a rātou, ka uru anō hoki ki roto ki te whare o Hākopa. 
E tango anō ngā iwi i a rātou, e kawe i a rātou ki tō rātou wāhi, riro tonu iho rātou i te whare o Īharaira hei pononga tāne, hei pononga wāhine i te oneone a Ihowā; ā, hei whakarau mō rātou ō rātou kaiwhakarau, ko rātou anō hei rangatira mō ō rātou kaitūkino. 
Nā, i te rā e meinga ai koe e Ihowā kia okioki i tōu pōuri, i tōu pāwera, i te mahi pakeke anō hoki i whakamahia ai koe, 
ko reira maranga ai tēnei pepeha āu mō te kīngi o Papurōna, ka mea hoki koe: Ananā! Mutu pū tā te kaitūkino, mutu pū tā te pā kōura! 
Whati ana i a Ihowā te tokotoko o te hunga kino, te hēpeta o ngā kīngi; 
nāna i patu ngā iwi, me te riri, me te patu kīhai i tāmutu, nāna i whakahaere ngā iwi i runga i te riri, me te whakatupu kino, kāhore he kaiaraarai. 
Kua whai okiokinga, kua āta noho te whenua katoa; pakaru mai ana tā rātou waiata. 
Āe, kei te koa ngā kauri ki a koe, rātou ko ngā hīta o Repanōna, e kī ana, “Nō tōu taunga anō ki raro i kore ai te kaitapahi e tae mai ki a mātou.” 
Ko te rēinga i raro, oho ana i a koe, he tūtakitanga ki a koe i tōu taenga atu; he meatanga ki a koe i whakaarahia ai e ia ngā tūpāpaku, ngā mea nunui o te whenua; maranga ana i a ia ngā kīngi katoa o ngā iwi i runga i ō rātou torōna. 
Ka kōrero rātou katoa ki a koe, ka mea, “Ko koe anō hoki, kua ngoikore pēnei me mātou? Kua rite koe ki a mātou?” 
Kua oti tōu korōria te whakahoki iho ki te rēinga, me te rangi anō o āu hātere; ko te whāriki mōu ko te kutukutu, ko te hīpoki mōu ko ngā toke. 
Ananā! Tōu takanga iho i te rangi, e Tāwera, e te tama a te ata! Te tapahanga iho i a koe ki raro, nāu nei i tuku ngā iwi ki raro! 
I mea hoki tōu ngākau, “Ka piki ahau ki te rangi, ka whakanekehia ake e ahau tōku torōna ki runga i ngā whetū a te Atua, ka noho anō ahau ki te maunga o te whakaminenga, ki ngā taha rawa ki te raki. 
Ka pikitia e ahau a runga ake o ngā wāhi tiketike o ngā kapua; kia rite ahau ki te Runga Rawa.” 
Otirā, ka whakahokia iho koe ki te rēinga, ki ngā pito rawa o te rua. 
Ko te hunga e kite i a koe, matatau tonu tā rātou titiro ki a koe, me tā rātou āta whakaaroaro anō: “Ko te tangata ianei tēnei i wiri ai te whenua, i ngāueue ai ngā rangatiratanga, 
i mea nei i te ao hei koraha, wāhia ana e ia ōna pā; kīhai i tuku i āna herehere ki tō rātou wāhi?” 
Ko ngā kīngi katoa o ngā iwi, ko rātou katoa, takoto ana i tōna whare, i tōna whare, i runga i te korōria. 
Ko koe ia he mea maka mai i tōu urupā, ānō he peka e whakariharihangia ana, he mea whakakākahu ki te hunga i patua, i werohia ki te hoari, e haere ana ki raro ki ngā kōhatu o te rua. Ānō he tinana i takatakahia e te waewae. 
E kore te tanumanga mōu e huihuia ki tō rātou, mōu i whakangaro i tōu whenua, i patu i tōu iwi. E kore te uri o ngā kaimahi i te kino e whai ingoa, ake ake! 
Kia tere te patu mō āna tamariki, mō te hē o ō rātou mātua; kei kake, kei riro anō i a rātou te whenua, kei kapi te mata o te ao i ō rātou pā. 
“Ka whakatika hoki ahau ki a rātou,” e ai tā Ihowā o ngā mano, “ka tapahia atu anō e ahau i Papurōna te ingoa me te toenga, te tama me te mokopuna,” 
“Ka meinga anō a reira e ahau hei kāinga mō te matuku, hei hārotoroto wai; ka purumatia anō e ahau ki te puruma o te whakangaromanga,” e ai tā Ihowā o ngā mano. 
Kua oati a Ihowā o ngā mano, kua mea: “Inā, ū tonu tāku i whakaaro ai; ko tāku i whakatakoto ai, mau tonu. 
Mō te Ahiriana kia whati i ahau ki tōku whenua, kia takatakahia ki runga ki ōku maunga. Ko reira tāna ioka marere ai i runga i a rātou; ā, ka marere tāna pīkaunga i runga i ō rātou pokohiwi.” 
Ko te whakaaro tēnei kei te takoto mō te whenua katoa. Ko te ringa anō tēnei e totoro atu nei ki ngā iwi katoa. 
Kua takoto hoki i a Ihowā o ngā mano, ā, mā wai e whakataka? Kua totoro tōna ringa, ā, ko wai hei mea kia pēpeke? 
Nō te tau i mate ai a Kīngi Ahata tēnei poropititanga: 
Kei koa, e Pirihitia katoa, ki te whatinga o te rākau a te kaiwhiu i a koe; tērā hoki e puta ake he neke i roto i te pakiaka o te nākahi, ā, ko tōna hua he nākahi e rere ana me he ahi. 
Nā, ka kai ngā mātāmua o ngā ware, ka takoto ngā rawakore, tē ai he wehi; ka whakamatea anō e ahau tōu pakiaka ki te hemokai, ā, ka patua ōu mōrehu. 
Auē, e te kūwaha; hāmama, e te pā; harotu kau koe, e Pirihitia katoa! E puta mai hoki te paowa i te raki; e kore tētahi e tū kē mai i te wā i whakaritea mōna. 
Ā, he aha te kupu e whakahokia ki ngā karere o te iwi? “Inā rā, nā Ihowā a Hiona i whakatū, ā, ka ai a reira hei rerenga atu mō ngā mea o tāna iwi i tūkinotia.” 
