Ihāia.
49.
Whakarongo, e ngā motu, ki ahau; kia whai whakaaro, e ngā iwi o tawhiti! Nā Ihowā ahau i karanga, nō te kōpū mai anō; nō ngā whēkau o tōku whaea i whakahua ai ia i tōku ingoa. 
Ā, meinga iho e ia tōku māngai hei hoari koi; hunā ana ahau e ia ki te taumarumarunga iho o tōna ringa; ā, meinga ana ahau e ia hei pere kua oti te oro; kuhua ana ahau e ia ki tāna papa pere. 
I mea anō ia ki ahau, “Ko koe tāku pononga; ko Īharaira, māu ka whai korōria ai ahau.” 
Ko ahau ia i mea, “Maumau māuiui noa ahau, he kore noa iho, he tekateka noa i whakapaua ai e ahau tōku kaha; rāia, kei a Ihowā he whakawā mōku, kei tōku Atua hoki he wāhi māku.” 
Nā ākuanei, e ai tā Ihowā, nāna nei ahau i whakaahua i te kōpū hei tangata māna, hei whakahoki mai i a Hākopa ki a ia, kia kohikohia ai a Īharaira ki a ia; ka nui hoki ahau ki te aroaro o Ihowā, ko tōku Atua hoki hei kaha mōku – 
āe rā, i mea ia, “He mea nohinohi kia waiho koe hei tangata māku, hei whakaara i ngā iwi o Hākopa, hei whakahoki mai i ngā oranga o Īharaira; ka hoatu anō koe e ahau hei mārama ki ngā tauiwi, kia ai koe hei whakaoranga māku, ā te pito rā anō o te ao.” 
Ko te kupu tēnei a Ihowā, a te kaihoko o Īharaira, a tōna Mea Tapu hoki, ki tā te tangata e whakahāwea nei, ki tā te iwi e whakarihariha nei, ki te pononga a ngā ariki, “Ka kite ngā kīngi, ka whakatika anō, ka koropiko hoki ngā rangatira; he mea hoki nā Ihowā, he pono hoki ia, nā te Mea Tapu o Īharaira; nāna hoki koe i whiriwhiri.” 
Ko te kupu tēnei a Ihowā: “Nō te rā manakohanga atu i whakahoki kupu ai ahau ki a koe, nō te rā whakaora hoki i āwhinatia ai koe e ahau; māku anō koe e tiaki, ka hoatu anō koe e ahau hei kawenata mō te iwi, hei whakaara i te whenua, hei mea kia nohoia ngā kāinga tupu kua ururuatia; 
hei mea ki ngā herehere, ‘Haere,’ ki te hunga i te pōuri, ‘Whakaatu i a koutou.’ “Ka kai rātou ki ngā ara, ka ai hoki he wāhi kai mā rātou ki ngā pukepuke katoa. 
E kore rātou e matekai, e kore anō e matewai, e kore hoki te werawera, te rā rānei, e pakakinakina ki a rātou; nō te mea ko tō rātou kaiatawhai hei ārahi i a rātou; māna hoki rātou e ārahi ki ngā puna wai. 
Ā, ka waiho e ahau ōku maunga katoa hei ara, ka whakateiteitia hoki ōku huanui. 
Nanā, ka haere mai ēnei i tawhiti; nanā, ko ēnā i te raki, i te taha hoki ki te uru, ko ēnā hoki i te whenua o Hinimi.” 
Waiata, e ngā rangi, kia hari hoki, e te whenua; kia pakaru mai tā koutou waiata, e ngā maunga! Ka whakamārie hoki a Ihowā i tāna iwi, ka aroha hoki ki āna kua tūkinotia nei. 
Otiia i mea a Hiona, “Kua whakarērea ahau e Ihowā, kua wareware ahau i tōku Ariki.” 
“Tērā rānei e wareware i te wahine tāna kōhungahunga, ā, kore ake ōna aroha ki te tamaiti a tōna kōpū? E wareware anō rātou; ko ahau nei, e kore ahau e wareware ki a koe. 
Nanā, kua tāia koe e ahau ki ngā kapu o ōku ringa; kei tōku aroaro tonu ōu taiepa. 
Ka hohoro āu tamariki; ka haere atu i roto i a koe ōu kaiwāwāhi, ōu kaiwhakamōtī. 
Tahuri ake ōu kanohi ā karapoi noa, titiro hoki; ka huihui katoa ēnā, ka haere mai ki a koe. E ora ana ahau,” e ai tā Ihowā, “inā, ka kākahu koe i a rātou, ānō he mea whakapaipai, ka herehere hoki i a rātou ki a koe, kei ngā mea o te wahine mārena hou te rite. 
“Nā, ko ōu wāhi ururua, ko ōu wāhi kua tūheatia me tōu whenua kua hunā – he pono ka kōpiri rawa koe mō ngā kainoho, ā, ka matara atu ōu kaiwhakamōtī. 
Ko ngā tamariki i whakapania ai koe, tērā anō rātou e mea ki ōu taringa, ‘E kikī ana te wāhi nei mōku; whakawāteatia atu, kia noho ai ahau.’ 
Ā, ka mea koe i tōu ngākau, ‘Nā wai ēnei i whānau ai ki ahau, kua whakakorea nei āku tamariki i ahau, he moke, he pārau, he kōpikopiko nei ahau? Nā wai rā ēnei i whakatupu ake? Nanā, i waiho mokemoke ahau – ko ēnei, i hea rā ēnei?’ ” 
Ko te kupu tēnei a te Ariki, a Ihowā: “Nanā, ka ara atu tōku ringa ki ngā tauiwi, ka tū hoki tāku kara ki ngā iwi; ā, ka maua mai e rātou āu tama, awhi rawa ki ō rātou uma, ka kawea mai hoki āu tamāhine i runga i ō rātou pokohiwi. 
Ā, hei mātua atawhai mōu ngā kīngi, ko ā rātou kuīni hoki hei kaiwhakangote mōu. Ka piko iho rātou ki a koe, tāpapa rawa ki te whenua, ka mitimiti hoki i te puehu o ōu waewae. Ā, ka mōhio koe ko Ihowā ahau; e kore hoki te hunga e tatari ana ki ahau e whakamā.” 
Tērā rānei e tangohia ngā taonga pārau i te tangata kaha, e mawhiti rānei te tangata kua tika nei tōna hereherenga? 
Nā, ko te kupu tēnei a Ihowā: “Inā, ka tangohia mai ngā herehere a te tangata kaha, ka whakahokia mai anō ngā taonga pārau a te nanakia; ka ngangare anō ahau ki te tangata e ngangare ana ki a koe, ka whakaora hoki i āu tamariki. 
Ā, ka whāngaia atu e ahau tō rātou kikokiko ake mā ōu kaiwhakatupu kino; ka haurangi anō rātou i ō rātou ake toto, me te mea nā te wāina reka. Ā, ka mōhio ngā kikokiko katoa ko ahau, ko Ihowā, e whakaora nei i a koe, ko tōu kaihoko hoki, ko te Mea Nui o Hākopa.” 
