Waiata.
135.
Whakamoemititia a Ihowā! Whakamoemititia te ingoa o Ihowā; whakamoemititia ia, e ngā pononga a Ihowā, 
e koutou e tū nei i roto i te whare o Ihowā, i ngā marae o te whare o tō tātou Atua. 
Whakamoemititia a Ihowā; he pai hoki a Ihowā; hīmene atu ki tōna ingoa; he mea āhuareka hoki tēnā. 
Kua whiriwhiria hoki e Ihowā a Hākopa māna, a Īharaira hei tino taonga mōna. 
E mātau ana hoki ahau he nui a Ihowā; kei runga atu hoki tō tātou Ariki i ngā atua katoa. 
Ko ngā mea katoa i pai ai a Ihowā, kua oti i a ia, i te rangi, i te whenua, i ngā moana, i ngā wāhi hōhonu katoa. 
Nāna i pupū ake ai ngā kohu i ngā pito o te whenua; i hangā e ia ngā uira mō te ua; e whakaputaina mai ana e ia te hau i roto i ōna whare taonga. 
Nāna nei i patu ngā mātāmua o Īhipa, a te tangata, a te kararehe; 
i tonoa e ia he tohu, he merekara ki waenganui ōu, e Īhipa; ki runga ki a Parao rātou ko āna pononga katoa. 
Nāna i patu ngā iwi maha, i whakamate ngā kīngi rarahi – 
a Hihona kīngi o ngā Amori, a Oka kīngi o Pahana, me ngā rangatiratanga katoa o Kanaana – 
ā, hōmai ana e ia tō rātou whenua hei kāinga pūmau, hei kāinga pūmau mō Īharaira, mō tāna iwi. 
E Ihowā, pūmau tonu tōu ingoa, me tōu maharatanga, e Ihowā, ki ngā whakatupuranga katoa. 
Ka whakawā hoki a Ihowā mō tāna iwi; ā, ka puta kē tōna whakaaro ki āna pononga. 
He hiriwa, he kōura ngā whakapakoko a ngā tauiwi, he mahi nā te ringa tāngata. 
He māngai ō rātou, ā, kāhore e kōrero; he kanohi ō rātou, ā, kāhore e kite; 
he taringa ō rātou, ā, kāhore e rongo, kāhore anō he manawa i ō rātou māngai. 
Ka rite ki a rātou te hunga nāna rātou i hanga; āe, me ngā tāngata katoa e whakawhirinaki ana ki a rātou. 
Whakapaingia a Ihowā, e te whare o Īharaira! Whakapaingia a Ihowā, e te whare o Ārona! 
Whakapaingia a Ihowā, e te whare o Rīwai! Whakapaingia a Ihowā, e te hunga katoa e wehi ana i a Ihowā! 
Kia whakapaingia a Ihowā i roto i Hiona, e noho nei i Hiruhārama. Whakapaingia a Ihowā! 
