Heremaia.
17.
“Kua oti te hara o Hūrā te tuhituhi ki te pene rino, ki te mata hoki o te taimana; he mea whaowhao rawa ki te papa o tō rātou ngākau, ki runga hoki ki ngā haona o ā koutou āta, 
i ā rātou tamariki e mahara ana ki ā rātou āta, ki ā rātou Aherimi hoki i te taha o ngā rākau kōuru nui i runga i ngā pukepuke tiketike. 
E tōku maunga i te pārae, ka hoatu e ahau ōu rawa, ōu taonga katoa kia pāhuatia, me ōu wāhi tiketike, he mea mō te hara, puta noa i ōu rohe katoa. 
Ā, ko koe, nāu ake anō, ka mutu ki tōu kāinga tupu i hoatu nā e ahau ki a koe; ā, ka meinga koe e ahau kia mahi ki ōu hoariri ki te whenua kīhai i mōhiotia e koe. Nō te mea kua tahuna e koutou he ahi i ahau e riri ana, ko tōna kā mō ake tonu atu.” 
Ko te kupu tēnei a Ihowā: “Ka kangā te tangata e whakawhirinaki ana ki te tangata, e mea ana hoki i te kikokiko hei ringa mōna, e kotiti kē ana hoki tōna ngākau i a Ihowā. 
Ka rite hoki ia ki te manoao i te koraha, e kore hoki e kite i te putanga mai o te pai. Engari, ko ngā wāhi waikore o te koraha hei kāinga mōna, he whenua tote, e kore nei e nohoia. 
“Ka manaakitia te tangata e whakawhirinaki ana ki a Ihowā, ko Ihowā tāna e tūmanako ai. 
Ka rite hoki ia ki te rākau i whakatōkia ki te taha o ngā wai, e toro nei ōna pakiaka ki te awa, ā, kāhore e wehi i te tīkākātanga mai o te rā, engari, ka matomato tonu tōna rau. E kore e mānukanuka i te tāu raki, e kore anō hoki e mutu tōna whai hua.” 
Ko te ngākau, he mea tinihanga atu i ngā mea katoa, ā, he tino mate rawa – e mōhiotia rānei e wai? 
“Ko tāku, ko tā Ihowā, he rapu i te ngākau, he whakamātautau i ngā whatumanawa, kia hoatu ai ki tēnei, ki tēnei kia rite ki tōna ara ake, kia rite hoki ki ngā hua o āna mahi.” 
Ka rite ki te pātiri, e whakawhāiti nei i ngā pī, ehara i a ia i whakawhānau, he pērā te tangata e whiwhi ana ki te taonga, ā, kāhore i tika māna; i waenganui o ōna rā ka mahue ia i a rātou, ā, wairangi noa iho ia i tōna mutunga iho. 
Ko tō tātou wāhi tapu he torōna korōria, he mea whakanoho ki te wāhi tiketike mai i te tīmatanga. 
E Ihowā, e tā Īharaira e tūmanako nei, ka whakamā te hunga katoa e whakarere ana i a koe; ka tuhituhia ki te whenua te hunga e kotiti ana i ahau, mō rātou i whakarere i a Ihowā, i te puna wai ora. 
Rongoātia ahau, e Ihowā, ā, ka mahu tōku mate; whakaorangia ahau, ā, ka ora ahau; ko koe hoki tāku e whakamoemiti ai. 
Nanā, kei te kī mai rātou ki ahau, “Kei hea te kupu a Ihowā? Tēnā rā, kia puta mai.” 
Nā, ko ahau nei, kīhai ahau i hohoro atu i te mahi hēpara i muri i a koe, kīhai hoki i hiahia ki te rā o te mamae. E mōhio ana anō koe, i mua i tōu kanohi te mea i puta mai i ōku ngutu. 
Kei waiho koe hei whakawehi mōku; ko koe tāku e whakamanawa atu ai i te rā o te hē. 
Kia whakamā te hunga e tūkino ana i ahau, kaua ia ahau e whakamā; kia wehi rātou, kaua ia ahau e wehi; kawea te rā o te kino ki runga ki a rātou, kia rua hoki ngā whakangaromanga e whakangaro ai koe i a rātou. 
I pēnei mai tā Ihowā kupu ki ahau: “Haere, e tū ki te kūwaha o ngā tama a te iwi, e tomo ai ngā kīngi o Hūrā, e haere atu ai hoki, ā, ki ngā kūwaha katoa o Hiruhārama, 
ā, ka mea ki a rātou, ‘Whakarongo ki te kupu a Ihowā, e ngā kīngi o Hūrā, e Hūrā katoa, e ngā tāngata katoa hoki o Hiruhārama, e tomo nei mā ēnei kūwaha. 
Ko te kupu tēnei a Ihowā, tūpato ki a koutou, ā, kaua he kawenga e waha i te rā hāpati, kaua anō e maua mai ki roto mā ngā kūwaha o Hiruhārama. 
Kaua hoki he kawenga e maua atu i ō koutou whare i te rā hāpati, kaua hoki koutou e mahi i tētahi mahi; engari me whakatapu e koutou te rā hāpati, kia rite ki tāku i whakahau ai ki ō koutou mātua. 
Otiia, kīhai rātou i rongo, kīhai hoki i tahuri tō rātou taringa, engari i whakapakeke i tō rātou kakī, kei rongo rātou, kei manako hoki ki te ako. 
“ ‘Nā, ki te āta whakarongo koutou ki ahau, e ai tā Ihowā, kia kaua e mau kawenga mā ngā kūwaha o tēnei pā i te rā hāpati, engari kia whakatapu i te rā hāpati, kia kaua e mahi i tētahi mahi i reira; 
kātahi ka tomo ki ngā kūwaha o tēnei pā he kīngi, he rangatira, e noho ana i runga i te torōna o Rāwiri, e eke ana ki te hāriata, ki te hōiho, rātou, ā rātou rangatira, me ngā tāngata o Hūrā, me te hunga e noho ana i Hiruhārama; ā, ka tūturu tēnei pā ā ake ake. 
Ā, ka haere mai ngā tāngata i ngā pā o Hūrā, i ngā wāhi i ngā taha o Hiruhārama, i te whenua o Pineamine, i te mānia, i ngā maunga, i te tonga hoki, me te mau mai he tahunga tinana, he patunga tapu, he whakahere, he whakakakara, ā, ka maua mai hoki he whakawhetai, ki te whare o Ihowā. 
Ki te kore ia koutou e whakarongo ki tāku kia whakatapua te rā hāpati, kia kaua hoki e maua he kawenga, ā, ka tomo ki ngā kūwaha o Hiruhārama i te rā hāpati; kātahi ka ngiha i ahau he ahi i ngā kūwaha o reira, ā, ka pau ngā whare kīngi o Hiruhārama, e kore anō e tineia.’ ” 
