Ihāia.
48.
“Whakarongo ki tēnei, e te whare o Hākopa, e te hunga kua huaina nei ko Īharaira hei ingoa mō koutou, kua puta ake nei i roto i ngā wai o Hūrā; e whakaoati ana i te ingoa o Ihowā, e whakahua ana i te Atua o Īharaira, ehara ia i te mea i runga i te pono, i te tika. 
Ki tā rātou karanga hoki, nō te pā tapu rātou, e okioki ana hoki ki te Atua o Īharaira; ko Ihowā o ngā mano tōna ingoa. 
“He mea whakaatu nāku nōnamata ngā mea ō mua; āe rā, i puta anō hoki aua mea i tōku māngai, he mea kōrero nāku; kitea rawatia ake kua mahia e ahau, kua puta. 
I mōhio hoki ahau he pakeke koe, he uaua rino hoki tōu kakī, he parāhi tōu rae. 
Nā reira nāku i whakaatu ki a koe inamata; kīanō i puta kua kōrerotia e ahau ki a koe; kei kī koe, ‘Nā tāku whakapakoko ēnā mahi, he mea whakahau ēnei nā te mea i whaowhaoa e ahau, nā te mea i whakarewaina e ahau.’ 
“Kua rongo koe; tirohia tēnei katoa; ā, e kore ianei e whakaaturia e koutou? Kua kōrerotia nei e ahau ki a koe he mea hou, he mea i muri i tēnei wā, he mea huna, kīhai i mōhiotia e koe. 
He mea hanga nōnāianei, kāhore hoki inamata; i mua i tēnei rā kīhai i rangona e koutou; kei kī koe, ‘Nanā, i mōhiotia e ahau.’ 
Āe rā, kīhai koe i rongo, kīhai i mōhio; āe rā, mai ō mua kīhai tōu taringa i whakapuaretia. I mōhio hoki ahau i mahi tinihanga koe, ā, nō te kōpū anō koe i huaina ai he poka kē. 
“Ka whakaaro ahau ki tōku ingoa, ā, ka pūhoi tōku riri; ka whakaaro ki te whakamoemiti ki ahau, ā, ka pēhi i tāku ki a koe, kei hātepea atu koe. 
Kua oti ōu para te tahi e ahau, ehara ia i te mea hei hiriwa; he mea whiriwhiri koe nāku i roto i te oumu, i te tangi. 
He whakaaro ki ahau, he whakaaro ki ahau, i meatia ai tēnei e ahau. Kia whakapokea koia tōku ingoa? E kore anō tōku korōria e hoatu e ahau ki tētahi atu. 
“Whakarongo ki ahau, e Hākopa, e Īharaira, e tāku i karanga ai: Ko ahau ia, ko ahau te tuatahi, ko ahau anō te mutunga. 
Āe rā, nā tōku ringa i whakatakoto ngā tūranga o te whenua, nā tōku matau i hora ngā rangi; ki te karangatia rātou e ahau, ka tū ngātahi rātou. 
“Huihui mai, e koutou katoa, whakarongo hoki! Nā wai o rātou ēnei mea i whakaatu? He mea aroha ia nā Ihowā; ka oti i a ia tāna i pai ai ki Papurōna, ka pā anō tōna ringa ki ngā Karari. 
Nāku, nāku te kupu, āe rā, he mea karanga ia nāku, nāku ia i kawe mai, ka tika anō i a ia tōna ara. 
“Whakatata mai ki ahau, whakarongo ki tēnei! “Ko tāku, nō te tīmatanga rā anō ehara i te kōrero puku; i ngā wā o aua mea, i reira ahau.” Nā ināianei, nā te Ariki, nā Ihowā ahau i unga mai, nā tōna wairua anō. 
Ko te kupu tēnei a Ihowā, a tōu kaihoko, a te Mea Tapu o Īharaira: “Ko Ihowā ahau, ko tōu Atua e whakaako nei i a koe ki te pai mōu, e ārahi nei i a koe i te ara e haere ai koe. 
Auē, me i rongo koe ki āku whakahau, inā, kua rite ki te awa te mau o te rongo ki a koe; ko tōu tika, koia anō kei ngā ngaru o te moana. 
Kua rite anō ōu uri ki te onepū, ngā whānau o ōu whēkau ki te kirikiri o reira; ko tōna ingoa kīhai i hātepea atu, kīhai i whakangaromia i tōku aroaro.” 
Haere atu i Papurōna, e rere i roto i ngā Karari; kia waiata te reo i a koutou e whakaatu ana; kōrerotia tēnei, whakapuakina ki te pito o te whenua; kī atu, “Kua oti i a Ihowā tāna pononga, a Hākopa te hoko.” 
Kīhai anō rātou i matewai i a ia e ārahi ana i a rātou i ngā koraha; i meinga e ia te wai mō rātou kia rere i roto i te kāmaka; i wāhia e ia te kāmaka, ā, pupū mai ana te wai. 
“Kāhore he maunga rongo ki te hunga kino,” e ai tā Ihowā. 
