Ihāia.
66.
Ko te kupu tēnei a Ihowā: “Ko te rangi tōku torōna, ko te whenua tōku tūranga waewae. Kei hea te whare ka hangā nei e koutou mōku? Kei hea hoki te wāhi hei okiokinga mōku? 
Ko ēnei mea katoa hoki he mea hanga nā tōku ringa, ā, nā konā ēnei mea katoa i oti ai,” e ai tā Ihowā; “Ko tēnei ia tāku e titiro ai, ko te tangata e iti ana, kua marū te wairua, ā, e wiri ana ki tāku kupu. 
“Ko te tangata e patu ana i te kau, me te mea e tukituki ana i te tangata; te tangata he reme nei tāna patunga tapu, me te mea he kakī kurī e pōutoa ana e ia; te tangata e whakaeke ana i te whakahere, me te mea e whakaeke ana i te toto poaka; te tangata e tahu ana i te whakakakara, me te mea e manaaki ana i te whakapakoko. Āe rā, kua whiriwhiria e rātou ō rātou ara, e āhuareka ana hoki tō rātou wairua ki ā rātou mea whakarihariha. 
Ka whiriwhiria anō e ahau ō rātou whakaaro horihori, ā, ka kawea a rātou i wehi ai ki runga ki a rātou. Nō te mea i karanga ahau, ā, kīhai tētahi i whakaō mai, i kōrero ahau, ā, kīhai rātou i rongo; heoi mahia ana e rātou te kino i tāku tirohanga, ā, whiriwhiria ana e rātou te mea kīhai i paingia e ahau.” 
Whakarongo ki te kupu a Ihowā, e te hunga e wiri ana ki tāna kupu: “Ko ō koutou tuākana i kino rā ki a koutou, i pei rā i a koutou, he whakaaro ki tōku ingoa i mea, ‘Kia whakakorōriatia a Ihowā, kia kite hoki mātou i tō koutou koa!’ Nā, ka whakamā rātou. 
He reo, he ngangau, kei te pā, he reo kei te temepara, ko te reo o Ihowā e whakautu ana i ōna hoariri. 
“Kīanō ia i whakamamae, kua whānau; kīanō i pā ōna mamae, kua whānau he tāne. 
Ko wai i rongo i te pēnei? Ko wai i kite i ngā mea pēnei? E whakamamae rānei te whenua i te rā kotahi? E whānau rānei te iwi i te meatanga kotahi? Whakamamae kau hoki a Hiona, kua whānau āna tama. 
Tērā rānei e meinga e ahau kia taka te ara, ā, kia kaua e whānau?” e ai tā Ihowā. “Ka meinga rānei e ahau kia whānau, ā, kopia iho te kōpū?” e ai tā tōu Atua. 
“Kia koa tahi me Hiruhārama, whakamanamana ki a ia, e te hunga katoa e aroha ana ki a ia; kia hari tahi me ia, kia hari, e te hunga katoa e tangi ana ki a ia. 
He mea hoki ka ngote koutou, ā, ka mākona i te ū, arā i āna whakamārie, he mea hoki ka whakatete koutou, ā, ka ora te ngākau i te nui o tōna korōria.” 
Ko te kupu hoki tēnei a Ihowā: “Nanā, ānō he awa te rangimārie ka horahia atu e ahau ki a ia; ānō he waipuke te korōria o ngā tauiwi; ko reira koutou ngote ai; ka hikitia koutou ki ōna kaokao, ka poipoia ki ōna turi. 
Ka rite anō hoki ki te tangata e whakamārietia ana e tōna whaea, ka whakamārie anō ahau ki a koutou; ka whai whakamārietanga anō koutou i roto i Hiruhārama.” 
Ka kite koutou i tēnei, ka koa ō koutou ngākau; ko ō koutou wheua, koia anō kei te otaota te tupu; ā, ka mōhiotia te ringa o Ihowā ki āna pononga, tōna riri ki ōna hoariri. 
Nanā, ka haere mai a Ihowā me te ahi, ko ōna hāriata koia anō kei te tūkauati; ki te tuku i tōna riri i runga i te weriweri, i tāna whakatūpehupehu i roto i ngā mura ahi. 
Nō te mea he ahi tā Ihowā, me tāna hoari anō, ina totohe ia ki ngā kikokiko katoa, ka tokomaha anō ngā tūpāpaku a Ihowā. 
“Ko te hunga e whakatapu ana i a rātou, e pure ana i a rātou i ngā kāri, e whai ana i tētahi i waenganui, ko te hunga e kai ana i te kikokiko poaka, i te mea whakarihariha, i te kiore, ka pau ngātahi rātou, e ai tā Ihowā. 
“E mōhio ana hoki ahau ki ā rātou mahi, ki ō rātou whakaaro. Tēnei ake ka huihuia e ahau ngā iwi katoa, ngā reo, ā, ka haere mai rātou, ka kite i tōku korōria. 
“Ka meinga anō e ahau he tohu ki roto i a rātou, ka ungā anō e ahau ō rātou mōrehu ki ngā iwi, ki Tarahihi, ki Puru, ki Ruru, ki te hunga kukume kōpere, ki Tūpara, ki Iawana, ki ngā motu i tawhiti kīhai nei i rongo ki tōku rongo, kīhai anō i kite i tōku korōria; ā, ka whakaaturia e rātou tōku korōria i roto i ngā tauiwi. 
Ka kawea mai anō e rātou ō koutou tēina katoa i roto i ngā iwi katoa hei whakahere ki a Ihowā, i runga i te hōiho, i te hāriata, i te amo, i te muera, i te kāmera tere, ki tōku maunga tapu ki Hiruhārama,” e ai tā Ihowā; “ka rite ki tā ngā tama a Īharaira e kawe nei i te whakahere i roto i te oko mā ki te whare o Ihowā. 
Ka tango hoki ahau i ētahi o rātou hei tohunga, hei Rīwaiti,” e ai tā Ihowā. 
“Ka rite hoki ki te rangi hou, ki te whenua hou, ka hangā nei e ahau, ā, ka pūmau tonu ki tōku aroaro, e ai tā Ihowā; ka pērā te pūmau o tō koutou uri, o tō koutou ingoa. 
Ā tēnei ake ka haere mai ngā kikokiko katoa i tēnei marama, i tēnei marama, i tēnei hāpati, i tēnei hāpati, ki te koropiko ki tōku aroaro,” e ai tā Ihowā. 
“Ā, ka haere atu rātou, ka mātakitaki ki ngā tinana o ngā tāngata i hē nei ki ahau; e kore hoki tō rātou kutukutu e mate, e kore anō tō rātou ahi e tineia, ā, hei mea whakarihariha rātou ki ngā kikokiko katoa.”
