Waiata.
35.
Nā Rāwiri. E ngana, e Ihowā, ki te hunga e tohe ana ki ahau; whawhaitia te hunga e whawhai nei ki ahau. 
Kia mau ki te whakangungu rākau, ki te puapua; whakatika hei āwhina mōku. 
Unuhia te tao, āraia te ara o te hunga e whai nei i ahau; kī mai ki tōku wairua, “Ko ahau tōu whakaoranga.” 
Kia whakamā, kia numinumi te hunga e whai ana kia whakamatea ahau; kia whakahokia ki muri, kia whakapōauautia te hunga e whakatakoto ana i te kino mōku. 
Kia rite rātou ki te pāpapa e pūhia ana e te hau; kia āia haeretia e te anahera a Ihowā. 
Kia pōuri tō rātou ara, kia pāhekeheke; kia whāia rātou e te anahera a Ihowā. 
Kāhore hoki he rawa i hunā ai e rātou te poka o tā rātou kupenga mōku; he mea keri takekore kia mate ai ahau. 
Kia rokohanga pōauautia ia e te ngaromanga; kia mau anō ko ia i tāna kupenga i huna ai, kia taka ia ki taua tino ngaromanga. 
Ā, ka koa tōku wairua ki a Ihowā, ka hari ki tāna whakaoranga. 
Ka kī katoa ōku wheua, “E Ihowā, ko wai te rite mōu, mō te kaiwhakaora o te iti i te tangata e kaha ake ana i a ia, āe, o te iti, o te rawakore i tōna kaipāhua?” 
Whakatika ana ngā kaiwhakapae teka; whakawākia ana ahau mō ngā mea kīhai nei ahau i mātau atu. 
Utua ana e rātou tāku pai ki te kino, ā, whakatupu pani ana tōku wairua. 
Tēnā ko ahau, i a rātou e mate ana, he kahu taratara tōku, waikauwere ana tōku wairua, kīhai i kai; ā, hoki mai ana tāku īnoi ki tōku uma. 
Ko tōku āhua me te mea he hoa ia, he teina nōku; kūpapa noa iho ahau, ānō he tangata e tangi ana ki tōna whaea. 
I tōku paheketanga ia koa ana rātou, huihui ana; huihui ana ngā tāngata kino noa iho hei hoariri mōku, kīhai anō ahau i mōhio, haehae ana rātou i ahau, kīhai hoki i mutu. 
Rite tonu ki ngā kaiwhakakata o ngā hākari, tetēā ana ō rātou niho ki ahau. 
E te Ariki, kia pēhea te roa o tāu titiro kau mai? Whakaorangia tōku wairua i ā rātou whakangaromanga, tāku e aroha nei, i ngā raiona. 
Ka whakawhetai ahau ki a koe i roto i te whakaminenga nui, ka whakamoemiti ki a koe i roto i te iwi maha. 
Kei hari pokanoa ki ahau ōku hoariri; kei whakakini te kanohi o te hunga e kino noa ana ki ahau. 
Ehara hoki tā rātou i te kōrero mō te rangimārie; heoi kei te whakatakoto kupu tinihanga rātou mō te hunga āta noho o te whenua. 
Inā, hāmama ana ō rātou māngai ki ahau, e kī ana, “Ha, ha, kua kite tō mātou kanohi!” 
Kua kite koe, e Ihowā; kaua rā e wahangū, e te Ariki, kei matara i ahau. 
Oho ake, e ara ki te whakarite i tōku whakawā, ki tāku tautohe, e tōku Atua, e tōku Ariki. 
Kia rite ki tōu tika te whakarite mōku, e Ihowā, e tōku Atua: kei koa anō rātou ki ahau. 
Kei mea rātou i roto i ō rātou ngākau, “Ha, ko tā mātou tēnā i pai ai.” Kei mea rātou, “Kua horomia ia e tātou.” 
Kia whakamā, kia numinumi ngātahi, te hunga e koa ana ina hē ahau; kia whakakākahuria ki te whakamā, ki te numinumi, te hunga e whakakake ana ki ahau. 
Kia hāmama i te hari, kia koa te hunga e pai ana ki tāku mahi tika; āe, kia mea tonu, “Kia whakanuia a Ihowā e whakapai nei ki te ora o tāna pononga.” 
Ā, ka kōrerotia e tōku arero tāu mahi tika, me te whakamoemiti ki a koe i te rā roa. 
