Waiata.
37.
Nā Rāwiri. Kaua e mamae ki te hunga kino, kaua e hae ki ngā kaimahi i te hē, 
nō te mea ka hohoro rātou te kotia, te pērātia me te tarutaru, ā, ka memenge me he otaota hou. 
Whakawhirinaki ki a Ihowā, mahia te pai; e noho ki te whenua, ā, e aru i muri i te pono. 
Whakaahuareka ki a Ihowā, ā, ka hōmai e ia ki a koe tā tōu ngākau i hiahia ai. 
Tukua tōu ara ki a Ihowā; whakawhirinaki hoki ki a ia, ā, māna e mahi. 
Māna hoki e whakaputa tōu tika, ānō he mārama, ōu ritenga me te mea ko te rā e tū ana. 
Okioki ki a Ihowā, tatari mārie ki a ia; kei mamae ki te tangata e tere ana i tōna ara, ki te tangata e taea ana e ia ngā whakaaro kino. 
Kāti te riri, whakarērea hoki te ārita. Kei mamae koe, kei tākina kia mahi i te kino. 
Nō te mea ka hātepea atu te hunga kino; ko te hunga ia e tatari ana ki a Ihowā, ka riro i a rātou te whenua. 
Kia potopoto ake nei hoki, ā, ka kore noa iho te hunga kino; āe rā, ka āta tirohia e koe tōna wāhi, ā, kore kau noa iho ia. 
Nā, ka riro te whenua i te hunga māhaki; ā, ka hari rātou i te roa o te āta noho. 
E whakangārahu ana te tangata kino mō te tangata tika; pakiri ana ōna niho ki a ia. 
Ka kata te Ariki ki a ia, nō te mea ka kite ia e tata ana tōna rā. 
Kua unuhia te hoari e te hunga kino, kua piko tā rātou kōpere, hei turaki i te ware, i te rawakore, hei kōhuru i te hunga e tika ana, i te ara. 
Ka tapoko tā rātou hoari ki ō rātou ngākau; ā, ka whatia ā rātou kōpere. 
Engari te wāhi iti a te tangata tika i ngā taonga o ngā tāngata kino tokomaha. 
Ka whatia hoki ngā ringa o te hunga kino; ū tonu ia i a Ihowā te hunga tika. 
E mātau ana a Ihowā ki ngā rā o te hunga tika; ā, ka pūmau tō rātou kāinga ake ake. 
E kore rātou e whakamā i te wā o te hē, ka mākona anō rātou i ngā rā o te hemokai. 
Ka ngaro ia te hunga kino, ā, ka rite ngā hoariri o Ihowā ki te mōmona o te tarutaru; ka mahea atu rātou – ka mahea atu me he paowa. 
E tango ana te tangata kino i te taonga tārewa, kāhore hoki āna utu; ko te tangata tika ia he aroha tōna, he hōmai. 
Ka riro hoki te whenua i āna e manaaki ai; ka hātepea anō āna e kanga ai. 
Ka ū i a Ihowā ngā hīkoinga o te tangata tika; e paingia ana hoki e ia tōna ara. 
Ahakoa hinga, e kore e tino takoto rawa; ka ū hoki ia i te ringa o Ihowā. 
He tamariki ahau i mua, ā, kua koroheke nei, heoi, kāhore ahau i kite i te tangata tika e whakarērea ana, i ōna uri hoki e pīnono taro ana. 
I te rā roa he atawhai tonu tāna, he ohaoha; ka manaakitia hoki ōna uri. 
Whakarērea te kino, mahia te pai, ka noho tonu ai. 
E aroha ana hoki a Ihowā ki te ritenga pai; e kore anō e whakarere i tāna hunga tapu. E tiakina tonutia ana rātou ake ake; ka hātepea atu ia ngā uri o te hunga kino. 
Ka riro te whenua i te hunga tika, ka nohoia hoki a reira e rātou ake ake. 
He kupu mōhio tā te māngai o te tangata tika; he ritenga pai tā tōna arero e kōrero ai. 
Kei tōna ngākau te ture a tōna Atua; e kore e paheke tētahi o ōna hīkoinga. 
E tau ana te titiro a te tangata kino ki te tangata tika, ā, e whai ana kia whakamatea ia. 
E kore a Ihowā e whakarere i a ia ki tōna ringa; e kore anō ia e whakatau hē ki a ia ina whakawākia. 
Tāria a Ihowā, kia mau ki tāna ara, ā, ka whakanuia koe e ia, ka whakawhiwhia hoki ki te whenua; e hātepea atu te hunga kino, ka kite koe. 
I kite ahau i te tangata kino e kake ana, e tautorotoro ana me te rākau matomato i tōna oneone tupu. 
Heoi, pahure noa ake tētahi, ā, kore kau noa iho; āe, i rapua ia e ahau, ā, kīhai i kitea. 
Waitohutia te tangata tika, tirohia iho te tangata kore hē; nō te mea he mārie te tukunga iho ki taua tangata. 
Tēnā ko te hunga kino, ka ngaro ngātahi atu rātou; te tukunga iho ki te hunga kino, ka hātepea atu rātou. 
Nā Ihowā ia te whakaoranga o te hunga tika; ko ia tō rātou pā kaha i te wā o te hē. 
Mā Ihowā rātou e āwhina, ko ia hoki hei tauārai mō rātou; ko ia hei tauārai mō rātou i te hunga kino, ka whakaorangia rātou e ia, mō rātou ka whakawhirinaki ki a ia. 
