Waiata.
38.
He hīmene nā Rāwiri, hei whakamahara. E Ihowā, kaua e whakatūpehupehu mai ki ahau ina riri koe, kaua anō ahau e pākia ina ārita koe. 
Titi tonu hoki āu pere ki ahau; kaha rawa te pēhi a tōu ringa i ahau. 
Kāhore he wāhi ora o ōku kikokiko, nā tōu riri hoki; kāhore anō e āta takoto ōku wheua, nōku i hara nei. 
Kua taupokina iho hoki tōku mātenga e ōku kino; ānō he pīkaunga taimaha e pēhi rawa ana i ahau. 
E piro ana ōku whiunga, kua pirau i tāku mahi pōauau. 
E whakawiria ana ahau, piko rawa; e tangi haere ana i te roa o te rā. 
Kei te tahuna hoki tōku hope, kapi tonu; kāhore hoki he wāhi ora o ōku kikokiko. 
Kua kore ōku kaha, marū rawa ahau; hāmama ana tāku auē i te mamae o tōku ngākau. 
E te Ariki, kei tōu aroaro ōku hiahia katoa; kāhore hoki e ngaro i a koe tāku auē. 
Kihakiha kau tōku ngākau, kua hemo tōku kaha; me te mārama o ōku kanohi, kua kore hoki ēnā ōku. 
Matara noa atu i tōku mate te tūranga mai o ngā tāngata i aroha mai ki ahau, o ōku hoa hoki; i tawhiti anō ōku whanaunga e tū kē mai ana. 
E whakatakoto māhanga ana mōku te hunga e whai ana i ahau kia whakamatea; he nanakia anō ngā kupu a te hunga e rapu ana i te hē mōku; he whakaaro tinihanga anō ā rātou ā pau noa te rā. 
Ko ahau ia, i rite ki te turi, kīhai i rongo, ki te tangata wahangū, kāhore nei e hamumu tōna māngai. 
Nā, rite tonu ahau ki te tangata kāhore nei e rongo, kāhore nei he whakatūpehupehu i tōna māngai. 
E tūmanako nei hoki ahau ki a koe, e Ihowā; ka whakahoki kupu mai anō koe, e te Ariki, e tōku Atua. 
I mea hoki ahau, “Kei koa mai rātou ki ahau; ka paheke tōku waewae, ka whakahīhī rātou ki ahau.” 
Ko ahau hoki, meāke kopa, ā, kei mua tonu i ahau tōku pōuri. 
Ka whāki hoki ahau i tōku kino, ka pōuri mō tōku hara. 
Ko ōku hoariri ia hauhau tonu, kaha tonu; kua tokomaha anō te hunga e kino noa ana ki ahau. 
He hoariri anō ki ahau te hunga e utu ana i te pai ki te kino; mōku e whai ana i te pai. 
Kaua ahau e whakarērea, e Ihowā, e tōku Atua; kei mamao atu koe i ahau. 
Hohoro ki te āwhina i ahau, e te Ariki, e tōku whakaoranga. 
