Ihāia.
62.
He whakaaro ki Hiona i kore ai ahau e noho hū, he whakaaro ki Hiruhārama tē āta noho ai ahau, kia puta rā anō tōna tika ānō he tīahotanga, tōna whakaoranga ānō he rama e kā ana. 
Ā, ka kite ngā tauiwi i tōu tika, ngā kīngi katoa i tōu korōria; ā, he ingoa hou e whakahuatia ki a koe, he mea whakahua nā te māngai o Ihowā. 
Hei karauna ātaahua anō koe i te ringa o Ihowā, hei pōtae kīngi i te ringa o tōu Atua. 
E kore koe e kīia ā muri ake nei, He Mea Whakarere; heoi anō kīanga o tōu whenua, He Ururua; engari ka huaina koe, ko Hepetipa; tōu whenua, ko Peura; nō te mea ka āhuareka a Ihowā ki a koe, ā, ka whai tahu tōu whenua. 
Kei te mārenatanga hoki o te taitamariki ki te wāhina te rite o te mārenatanga o āu tamariki ki a koe; kei te koa hoki o te tāne mārena hou ki te wahine mārena hou te rite o te koa o tōu Atua ki a koe. 
Kua oti he kaitiaki te whakarite e ahau ki ōu taiepa, e Hiruhārama; e kore e kopia te māngai i te ao, i te pō. E ngā kaiwhakahua o tō Ihowā ingoa, kei āta noho, 
kaua hoki e whakamutua tā koutou ki a ia, kia whakapūmautia rā anō a Hiruhārama e ia, kia meinga rā anō hei whakamoemiti i runga i te whenua. 
Kua oatitia e Ihowā tōna ringa matau, tōna tākakau kaha: “E kore e hoatu e ahau tāu wīti ā muri hei kai mā ōu hoariri; e kore anō ngā tāngata kē e inu i tāu wāina i māuiui ai koe; 
engari, ko ngā tāngata nāna i whawhaki mā rātou e kai, whakamoemiti tonu atu ki a Ihowā; ā, ko ngā tāngata nāna i kohikohi mai, ka inumia e rātou ki ngā marae o tōku wāhi tapu.” 
Tika atu, tika atu mā ngā kūwaha; whakapaia te ara o te iwi; opehia ake, opehia ake te huanui; kohikohia atu ngā kāmaka, whakaarahia he kara ki ngā iwi. 
Nanā, kua kōrero a Ihowā ki te pito o te whenua: “Mea atu ki te tamāhine a Hiona, ‘Nanā, ko tōu whakaoranga te haere mai nei! Nanā, kei a ia tōna utu, kei tōna aroaro anō tāna mahi.’ ” 
Ā, ka huaina rātou, Ko te Iwi Tapu, Ko tā Ihowā i Hoko ai; ka huaina anō hoki koe, He Mea i Rapua, He Pā Kāhore i Mahue. 
