Ko te Pukapuka a  Tepania.
1.
Ko te kupu a Ihowā i puta mai ki a Tepania tama a Kuhi, tama a Keraria, tama a Amaria, tama a Hetekia, i ngā rā o Hōhia tama a Amono, kīngi o Hūrā. 
“Ka poto rawa i ahau ngā mea katoa i runga i te mata o te oneone,” e ai tā Ihowā. 
“Ka poto i ahau te tangata, te kararehe; ka poto i ahau te manu o te rangi, me te ika o te moana, ngā tūtukitanga waewae ngātahi anō ko te hunga kino; ka hātepea atu anō e ahau te tangata i runga i te mata o te oneone,” e ai tā Ihowā. 
“Ka totoro anō tōku ringa ki runga ki a Hūrā, ki ngā tāngata katoa anō o Hiruhārama; ka hātepea atu e ahau i tēnei wāhi ngā toenga o Paara, me te ingoa o ngā Kemarimi, rātou ko ngā tohunga; 
me te hunga e koropiko ana i runga i ngā tuanui ki te ope o te rangi; rātou ko te hunga e koropiko ana, e oati ana i a Ihowā, me te oati anō rātou i a Marakama. 
Me te hunga i tahuri atu nei i te whai i a Ihowā, me te hunga kīhai nei i ui ki a Ihowā, kīhai anō i rapu i a ia.” 
Whakarongoa i te aroaro o te Ariki, o Ihowā, ka tata hoki te rā o Ihowā, kua takoto hoki tā Ihowā patunga tapu, kua whakatapua hoki e ia āna manuhiri. 
Nā, i te rā o tā Ihowā patunga tapu, ka whiua e ahau ngā rangatira, rātou ko ngā tama a te kīngi, ko te hunga katoa ānō he kākahu kē ō rātou. 
Ā taua rā ka whiua e ahau te hunga katoa e tūpekepeke ana i runga i te paepae, e whakakī ana i ngā whare o ō rātou ariki ki te nanakia, ki te tinihanga. 
“Ā taua rā,” e ai tā Ihowā, “ka karanga te reo i te Kūwaha Ika, he auē hoki i te wāhi tuarua, ā, he nui te pakaru i ngā pukepuke. 
Auē, e ngā tāngata o Makateha, kua mōtī hoki ngā tāngata katoa o Kanaana, kua hātepea atu ngā kaimau hiriwa katoa. 
I taua rā ka rapua e ahau tā Hiruhārama, mea rawa ki te rama; ka whiua anō ngā tāngata kua tōtoka i runga i ō rātou nganga, ā, e mea ana i roto i ō rātou ngākau, ‘E kore a Ihowā e mahi i te pai, e kore anō e mahi i te kino.’ 
Nā, hei mea pārau ō rātou rawa; ō rātou whare hei ururua. Āe rā, ka hanga whare rātou; ā, e kore e nohoia e rātou; ka whakatō i te māra wāina, otiia e kore e inu i te wāina.” 
“Ka tata te rā nui o Ihowā, ka tata, nui atu te hohoro, arā te reo o te rā o Ihowā; nui noa atu te tangi o te mārohirohi i reira. 
He rā riri taua rā, he rā mamae, he pāwera, he rā whakangaro, whakamōtī, he rā pōuri, he mangu, he rā kapua, he pōuri kerekere; 
ko te rā ia o te tētere, o te whakaoho mō ngā pā taiepa, mō ngā taumaihi tiketike. 
“Ka mamae anō i ahau ngā ngākau o ngā tāngata, ka rite rātou ki te matapō ina haere, mō rātou i hara ki a Ihowā; ka ringihia ō rātou toto ānō he puehu, ō rātou kikokiko ānō he paru. 
E kore anō tā rātou hiriwa, tā rātou kōura, e tau hei whakaora i a rātou i te rā o tō Ihowā riri. Engari, ka pau te whenua katoa i te ahi, arā i tōna hae; ka ohorere hoki, ka poto i a ia ngā tāngata katoa o te whenua.” 
