Ihāia.
58.
“Kia rahi te karanga, kaua e kaiponuhia! Kia rite ki te tētere te nui o tōu reo! Whakaaturia ki tāku iwi tō rātou poka kē, ō rātou hara ki te whare o Hākopa. 
He rapu anō ia tā rātou i ahau i tēnei rā, i tēnei rā, e āhuareka ana hoki ki te mōhio ki āku ara; me te mea he iwi e mahi ana i te tika, ā, kīhai i whakarere i te whakaritenga a tōna Atua, e ui ana rātou ki ahau ki ngā whakaritenga o te tika, e āhuareka ana ki te awhi ki te Atua. 
Ko tā rātou kī, ‘He aha mātou i nohopuku ai, ā, kāhore koe e titiro mai? He aha mātou i whakapōuri ai i ō mātou wairua, tē mōhio mai koe?’ “Nanā, i te rā e nohopuku ai koutou e kitea ana e koutou te āhuareka mō koutou anō; e akiakina ana hoki e koutou ā koutou whakamāuiui katoa. 
Nanā, ko tā koutou nohopuku; hei mea totohe, hei mea ngangare, kia moto ai ki te ringa o te kino. Kāhore koutou i nohopuku i tēnei rā hei mea kia rangona ai tō koutou reo i runga. 
Ko tāku nohopuku ianei tēnei, i whiriwhiri ai? He rā e whakapōuri ai te tangata i tōna wairua? He tuohu koia nō te māhunga o te tangata, ānō he kākaho? He whāriki i te kākahu taratara, i te pungarehu, ki raro i a ia? E kīia rānei tēnei e koe he nohopuku, he rā e manakohia ana e Ihowā? 
“He teka ianei ko te nohopuku tēnei i whiriwhiria e ahau? Kia whakatangorotia ngā here a te kino, kia wetekina ngā paihere o te ioka, kia tukua te hunga e tūkinotia ana kia haere noa atu, kia wāwāhia e koutou ngā ioka katoa? 
He teka ianei ko te tuwha i tāu taro mā te tangata e mate ana i te kai, ko te mau mai ki tōu whare i ngā rawakore i peia atu? Kia hīpokina hoki te tangata e tū tahanga ana, ina kitea e koe; kia kaua hoki e huna i a koe i ōu kikokiko ake? 
Ko reira tōu mārama puta ai, ānō ko te pūaotanga, ka hohoro anō ōu mate te mahu; ka haere tōu tika ki mua i a koe, ko te korōria anō o Ihowā hei hiku mōu. 
Ko reira koe karanga ai, ā, ka whakahoki kupu mai a Ihowā; ka tangi koe, ā, ka mea ia: Tēnei ahau. “Ki te whakarērea atu e koe te ioka i waenganui i a koe, te kōkirihanga atu o te maihao, me te kōrero kino; 
ki te mea anō ka whai ngākau koe ki te tangata matekai, ā, ka mākona i a koe te wairua e pēhia ana e te mamae; ko reira tōu mārama puta ai i roto i te pōuri, ka rite hoki tōu pōuri ki te poutūmārō. 
Ka ārahina tonutia anō koe e Ihowā, ka mākona anō tōu wairua i a ia i ngā wāhi kore wai, ka whakakahangia anō ōu wheua; ā, ka rite koe ki te kāri kua oti te whakamākūkū ki te wai, ki te puna hoki e pupū ake ana, e kore nei ōna wai e poto. 
Ka hangā anō e ōu uri ngā wāhi kua ururuatia noatia ake; ka ara anō i a koe ngā tūranga o ngā whakapaparanga maha; ā, ka huaina koe, Ko te kaihanga o te taiepa pakaru, Ko te kaiwhakahou o ngā wāhi i ngā ara hei nohoanga. 
“Ki te tahuri atu tōu waewae i te hāpati, i te mea i tāu i pai ai i tāku rā tapu, ā, ka kīia e koe te hāpati he āhuareka, he tapu nō Ihowā, he mea hōnore, ā, ka whakahōnoretia ia e koe, ka kore hoki e mahi i ōu ara ake, e kite i āu ake e āhuareka ai, e kōrero i āu kōrero ake; 
kātahi koe ka whai oranga ngākau i roto i a Ihowā; ka meinga anō e ahau ngā wāhi tiketike o te whenua hei hōiho mōu; ka whāngaia hoki koe ki te wāhi tupu a tōu pāpā, a Hākopa.” 
