Heremaia.
14.
Ko te kupu a Ihowā i puta mai ki a Heremaia, he mea mō te tauraki: 
“Kei te tangi a Hūrā, ngehe kau ōna kūwaha; kua noho ki te whenua he mangu ōna kākahu, kua kake te auē o Hiruhārama ki runga. 
Nā, ka unga ō rātou ariki i ā rātou tamariki ririki ki ngā awa; ka tae rātou ki ngā poka, kāhore e kite wai; ka hoki me ā rātou oko, tahanga kau. Ka whakamā rātou, ka numinumi, ka hīpoki i ō rātou māhunga. 
I te ngātata o te oneone, kāhore anō nei hoki he ua ki runga ki te whenua, ka whakamā ngā kaiparau ka hīpoki i ō rātou māhunga. 
Āe rā, ko te hāta anō, whānau ana ia i waenga pārae, ā, whakarērea ake e ia tāna kūao, nō te mea kāhore he tarutaru. 
Nā, ka tū ngā kāihe mohoao i runga i ngā wāhi tiketike, ka kihakiha ānō he kīrehe mohoao; matawaia ana ō rātou kanohi, kāhore hoki he otaota.” 
Ahakoa whakaatu noa ō mātou kino i tō mātou hē, e mahi koe, e Ihowā, kia mahara hoki ki tōu ingoa; kua tini nei hoki ō mātou tahuritanga kētanga, kua hara mātou ki a koe. 
E koe, e te tūmanako a Īharaira, e tōna kaiwhakaora i te wā o te raru, he aha koe i noho ai i te whenua ānō he manene, i rite ai ki te tangata haere e peka ana ki tētahi moenga mōna i te pō? 
He aha koe i rite ai ki te tangata e ketekete kau ana, ki te mārohirohi e kore nei e kaha ki te whakaora? Kei waenganui anō ia koe i a mātou, e Ihowā, kua huaina tōu ingoa mō mātou; kaua hoki mātou e whakarērea. 
Ko te kupu tēnei a Ihowā ki tēnei iwi: “He pēnā tonu tō rātou matenui ki te taihaere, kīhai i kaiponuhia ō rātou waewae; nō reira kāhore a Ihowā e manako ki a rātou; ka mahara ia āianei ki ō rātou hē, ā, ka whiu i ō rātou hara.” 
Ā, ka mea a Ihowā ki ahau, “Kaua e īnoi mō tēnei iwi ki te pai mō rātou. 
Ka nohopuku rātou, e kore ahau e rongo ki tā rātou karanga; ka whakaekea e rātou te tahunga tinana me te whakahere, e kore ahau e manako ki a rātou; engari ka poto rātou i ahau, i te hoari, i te hemokai, i te mate urutā.” 
Anō rā ko ahau, “Auē, e te Ariki, e Ihowā! Nanā, ko ngā poropiti te mea nei ki a rātou, ‘E kore koutou e kite i te hoari, e kore anō te hemokai e pā ki a koutou; engari māku e mea kia tūturu rawa te mau o te rongo ki a koutou i tēnei wāhi.’ ” 
Anō rā ko Ihowā ki ahau: “Kei te poropiti teka ngā poropiti i runga i tōku ingoa; kīhai rātou i ungā e ahau, kīhai rātou i whakahaua e ahau, kīhai hoki ahau i kōrero ki a rātou. He kitenga teka tā rātou e poropiti nā ki a koutou he whakaaro ki ngā tohu, he mea horihori, he mea tinihanga nā ō rātou ngākau. 
Mō reira ko te kupu tēnei a Ihowā mō ngā poropiti e poropiti nei i runga i tōku ingoa, he hunga kīhai i ungā, e ahau, i a rātou e mea nei, ‘E kore te hoari, te hemokai rānei e pā ki tēnei whenua.’ Ka poto ēnā poropiti i te hoari, i te hemokai. 
Nā, ko te iwi ki a ia nei tā rātou poropititanga, ka ākiritia ki ngā ara o Hiruhārama i te ngaunga a te hemokai, a te hoari; kāhore hoki he tangata hei tanu i a rātou, i a rātou, i ā rātou wāhine, i ā rātou tama, i ā rātou tamāhine. Nō te mea ka ringihia e ahau tō rātou kino ki runga ki a rātou. 
“Nā, me kōrero e koe tēnei kupu ki a rātou: ‘Kia hīrere iho te roimata o ōku kanohi i te pō, i te ao, kaua hoki e mutu, nō te mea he nui te pakaru i pakaru ai te tamāhine a tāku iwi, mamae rawa te patunga. 
Ki te haere ahau ki te pārae, nanā, ko ngā tūpāpaku a te hoari! Ki te tomo ahau ki te pā, nanā, ko te hunga e mate ana i te hemokai! Ko te poropiti hoki rāua tahi ko te tohunga kei te hāereere noa iho i te whenua, ā, kāhore e mōhio.’ ” 
Kua paopao rawa rānei koe ki a Hūrā? Kua whakarihariha rānei tōu wairua ki Hiona? He aha koe i patu ai i a mātou, tē ai he māhunga mō ō mātou mate? I tatari mātou ki te rongo mau, heoi kāhore he pai; ki te wā e mahu ai, nā, ko te raruraru. 
Tēnei mātou, e Ihowā, te whāki nei i tō mātou kino, i te hē o ō mātou mātua, kua hara hoki mātou ki a koe. 
Kaua e whakarihariha ki a mātou, whakaaro ki tōu ingoa; kaua e whakaititia te torōna o tōu korōria; kia mahara, kaua e whakatakā tāu kawenata ki a mātou. 
Kei roto rānei i ngā mea horihori a ngā tauiwi tētahi hei mea kia ua? Mā ngā rangi rānei e hōmai ngā ua nehu? He teka ianei ko koe ia, e Ihowā, e tō mātou Atua? Nā reira mātou ka tatari ki a koe, nāu hoki i hanga ēnei mea katoa. 
